Microcipurile scumpesc maşinile noi. Producătorii auto nu mai pot acoperi cererea de pe piață.
Criza microcipurilor duce la maşini scumpe și livrări întârziate. Producătorii auto nu mai pot acoperi cererea de pe piață. Mașinile noi s-au scumpit chiar și cu 5%, scrie Ziarul Financiar. De la cel mult trei luni, termenele de livrare au urcat şi la şase luni. În 2021, Dacia a închis câteva zile uzina de la Mioveni. Și Ford a oprit producția de la Craiova câteva zile, în 2021.
Vrei mașină nouă? Trebuie să ai răbdare multă, dacă dealer-ul nu o are în stoc. Și să te aștepți și la prețuri mai mari.Microcipurile sunt de vină. De fapt, lipsa lor, care a afectat producția de mașini în toată Europa. Efectele sunt simțite tot de cumpărător: plătește cu până la 5% mai mult și așteaptă până la șase luni ca să-și ia mașina. Înainte, aștepta cel mult 3 luni. Iar discounturile au ieșit și ele din discuție.În plus, din cauza lipsei de componente electronice, s-au scumpit mai multe opţionale, de la anumite sisteme de siguranţă, până la sistemele de navigaţie.Criza a fost provocată de nevoia mare de cipuri pentru producţia de console pentru jocuri, calculatoare şi televizoare, produse care au fost la mare căutare cât am stat acasă, în pandemie.